HUMAN บวกแรง 9% นิวไฮรอบ 4 เดือน มั่นใจปีนี้รายได้โตเข้าเป้า 15%-ปี 64 แตะ 1 พันลบ.
HUMAN บวกแรง 9% นิวไฮรอบ 4 เดือน มั่นใจปีนี้รายได้โตเข้าเป้า 15% ปี 64 แตะ 1 พันลบ.
3 ธ.ค. 2563

ผู้สื่อข่าวรายงานว่า บริษัท ฮิวแมนิก้า จำกัด (มหาชน) หรือ HUMAN ณ เวลา 15.54 น. อยู่ที่ระดับ 9.35 บาท บวก 0.75 บาท หรือ 8.72% ด้วยมูลค่าซื้อขาย 68.86 ล้านบาท ราคาหุ้นนิวไฮในรอบกว่า 4  เดือน โดยนับตั้งแต่หุ้นยืนที่ระดับ 9.35 บาท เมื่อวันที่ 12 ก.ค.63

บล.ดีบีเอสฯ  ระบุว่า ตั้ง JV ใหม่คือ Benix โดยทาง HUMAN ถือหุ้น 51% ใน Benix (เดิมชื่อ GL Broker) เพื่อทำแพลทฟอร์ม Flexi-benefit คงคำแนะนำซื้อ ให้ราคาพื้นฐาน 10 บาท (DCF, WACC 9.5%, TG 2%) ทั้งนี้ Core profit 9M63 อยู่ที่ 121 ล้านบาท คิดเป็น 74% ของคาดการณ์ทั้งปีของเรา และไตรมาส 4/2563 เป็นช่วง Peak ของธุรกิจโดยจะมีรายได้ ERP เพิ่มขึ้น ฝ่ายวิจัยฯ DBS คาดกำไรสุทธิปี 2563-2564 จะเติบโต 9% และ 19% ตามลำดับ ฐานะเงินดีมาก โดยเป็นเงินสดสุทธิ
โดยก่อนหน้านี้นายสุนทร เด่นธรรม ประธานเจ้าหน้าที่บริหาร HUMAN เปิดเผยว่า บริษัทอยู่ระหว่างการสรุปแผนการดำเนินงานสำหรับปี 64 โดยเบื้องต้นวางเป้าหมายรายได้เพิ่มขึ้นแตะ 1,000 ล้านบาท โดยได้รับปัจจัยหนุนจากสถานการณ์การแพร่ระบาดของเชื้อไวรัสโควิด-19 ที่คลี่คลายไปในทิศทางที่ปรับตัวดีขึ้น ช่วยสนับสนุนให้กิจการทางเศรษฐกิจกลับมาทำได้มากขึ้น ส่งผลให้เชื่อมั่นว่าจะมีการขยายตัวของธุรกิจบริการงานด้านทรัพยากรบุคคล (HR Solutions) และการให้บริการด้านการบริหารจัดการ บัญชีและการเงิน (Financial Solutions)
ล่าสุดบริษัทได้ร่วมลงทุน 50 ล้านบาทก่อตั้ง บริษัท เบนนิกซ์ จำกัด (Benix) โดย HUMAN ถือหุ้นในสัดส่วน 51% บริษัท ซีเอ็กซ์เอ กรุ๊ป 24.5% และบริษัท ฟูเชีย เวนเจอร์ แคปิทัล จำกัด 24.5% เพื่อให้บริการด้านการบริหารจัดการด้านสวัสดิการพนักงาน ครอบคลุมครบถ้วนตั้งแต่การช่วยค้นหาแบบประกันกลุ่มที่เหมาะสม การให้คำปรึกษาสวัสดิการแบบยืดหยุ่นการเชื่อมต่อกับอีโคซิสเต็มด้านสุขภาพ การประกันภัย และการเงินที่ให้ประโยชน์กับพนักงาน คาดว่าจะทำให้ปี 64 เติบโตแบบก้าวกระโดด
นอกจากนี้ บริษัทจะยังคงเน้นการเปิดตัวผลิตภัณฑ์ใหม่ๆ อย่างต่อเนื่องเพื่อให้บริการกับกลุ่มโรงพยาบาล และธุรกิจที่มีจำนวนสาขามากๆ โดยบริษัทจะเน้นการร่วมลงทุนกับบริษัทต่างๆที่มีศักยภาพและเข้ามาสนับสนุนการเติบโต โดยเน้นในกลุ่มที่เชื่อมโยงกับ Fintech ,Health tech,InsurTech
สำหรับปีนี้บริษัทยังคงมั่นใจว่ารายได้จะเติบโตได้ตามเป้าหมายที่วางไว้ 10-15% โดยบริษัทเน้นกลยุทธ์การบริหารจัดการต้นทุนที่มีประสิทธิภาพ แม้ในช่วงที่ผ่านมาจะมีการลดราคาค่าบริการให้กับลูกค้าเพื่อช่วยเหลือในภาวะที่ยากลำบากจากสถานการณ์โควิด-19 แต่สถานการณ์ต่างๆ เริ่มกลับเข้าสู่ภาวะปกติมากขึ้น รวมถึงได้มีลูกค้าใหม่ๆ เข้ามาใช้บริการมากขึ้นด้วย บริษัทจึงคาดว่าในช่วงไตรมาส 4/63 จะยังเติบโตได้อย่างต่อเนื่อง